地名: 義州 (平安道, 府)
年: 1627.0

○平安監司尹暄馳啓曰: "卽刻走廻人來告: ‘奴兵昨夜攻陷義州, 而前昌城府使朴姓人、宣沙浦僉使吳姓人及韓潤, 皆在陣中, 姜弘立、李英芳則爲大將, 賊將八人, 而勢甚熾盛’ 云。 安州形勢, 似難支撑, 故海西別勝軍一千七百名, 已令金完領率往救。 平壤則有牙兵二千八百及三手、精抄三千餘名, 以此分軍守堞, 且令傍邑守令, 各率民兵入城" 云。

○上引見姜弘立、朴蘭英。 弘立曰: "僨事之後, 頑命不死, 陷沒虜中, 今已九年。 復見天日, 不知所達。" 上曰: "虜情如何?" 弘立曰: "兵出不意, 未知所以, 而上年十月, 劉海、大海等, 來問於臣曰: ‘中原與我讎怨已深, 而以先汗亡、新汗立, 故尙有差人來修慶弔之禮, 朝鮮何不送人來耶?" 臣答曰: ‘我國, 與爾無怨, 果若聞知, 豈不送人? 但恐道路爲毛文龍所阻, 未及聞也。’ 其後劉海又來問, 臣以前意答之。 今年正月初七日, 臣與吳信男、朴蘭英、朴葵英等, 同在一處, 給馬、給裘曰: ‘當於軍中從行。’ 翌日始乃行軍。 過遼東三日, 虜將招問曰: ‘我令縛送毛文龍, 則朝鮮將從之乎?’ 臣答曰: ‘縛送則未可知, 而我國豈有顧惜之理?’ 云矣。 其明日, 臣等前進則義州已陷矣, 其翌日又陷凌漢。 在定州時, 胡將謂臣曰: ‘欲伻人爾國’云, 臣曰: ‘若伻人則我國必以爲幸。’ 胡將卽許之, 擇送不剃頭之人及臣奴於凌漢, 則不納而還。 及陷安州, 胡將又曰: ‘安州已陷, 亦不許和乎?’ 旣送文書之後, 不待二十七日之限, 又復動兵, 到平壤之後, 一半則欲還, 一半則以爲不可, 更欲動兵, 到中和則國書已來矣。 貴永介之子要土以爲: ‘朝鮮與我非讎, 旣破一道, 今又不可進兵。’ 諸將皆欲從之, 而首將稱王子者, 以爲不可, 遂進兵黃州。 其日朴雴先往, 報以遣使臣之言, 則諸胡皆喜, 及胡差還, 胡將發怒進兵。 聞使臣之來, 招臣等, 臣等進去, 則國書已拆矣。 彼賊每以臣事皇朝爲不可, 自見國書, 乃曰: ‘朝鮮二百年臣事皇朝之言, 極有信義。 若與之交好則可久矣。 今者臣叔父爲質, 故乃遣臣, 使之定和以來矣。" 尹昉謂弘立曰: "此果出於眞情耶?" 弘立曰: "平山糧草已盡, 須速回答, 可免深入之患。" 上曰: "劉海以何事出來耶?" 弘立曰: "劉海所求之物, 雖竭一國之力, 似難應副, 而不敢盡達。" 金瑬曰: "和若不成, 則渠欲何爲?" 弘立曰: "渠之兵鋒所及, 與夫歲月遲速, 未可知也。" 昉曰: "若定和則何以爲之云耶?" 弘立曰: "當自平山, 退留平壤, 待草長, 乃還云。" 上召朴蘭英曰: "可悉陳聞見。" 對曰: "賊情則弘立旣已盡達, 而自前汗時每言: ‘兩國通和, 則爾等當還。’ 常以客禮待之。 今之請和, 似是眞情。" 上曰: "欲和則當守信義, 今乃請和, 而一向進兵, 何也?" 蘭英曰: "自中亦有以進兵爲不可者, 自使臣入往之後, 軍中頗喜。 渠之所求雖多, 豈可盡副溪壑之慾乎?" 瑬曰: "旣已定和, 當卽退師, 而欲留平壤, 何也?" 蘭英曰: "渠等每言: ‘朝鮮當講和而已, 不可爲己有’ 云矣。"

○辛未/冬至聖節使金尙憲等回自京師, 至灣上馳啓曰: "三月初九日, 臣等在燕京, 始聞本國被搶, 呈文于兵部以爲: ‘小邦爲天朝, 守職盡分, 向年深河之役, 與虜結釁, 又以毛鎭籍在小邦, 奴之必欲呑噬小邦之心, 豈頃刻忘也? 直以內憚關門、寧遠之勢, 顧念巢穴, 不敢逞計。 迨新酋用事之始, 因喪示弱, 無故請款, 乘機驟發, 悉銳東向, 此其勢, 豈獨欲呑小邦而止乎? 小邦一日不支, 則毛鎭亦無所依, 毛鎭無所依, 則彼將專力, 西犯皇朝, 疆域之憂, 必不止於今日也。 誠及此時, 速發偏師, 乘其空虛, 擣其巢穴, 使賊首尾牽掣, 則一擧而全遼可復, 屬國可全, 此乃兵家不可失之機會也。’ 本部題本, 奉聖旨: ‘奴兵東犯朝鮮, 必不能支。 朝鮮折入, 則奴勢益張矣。 着馬上差人, 說與寧遠撫臣, 乘奴遠掠巢虛之時, 挑選關、寧精銳, 擇智勇之將, 輕兵直擣, 大兵涉河, 相機續濟, 以牽奴後, 而紓屬國之急。 其糗糧、犒賞、師行, 必需戶、兵二部, 亦宜急速處置, 毋得遲緩, 坐失事機。’ 又呈兵部曰: ‘伏聞毛鎭(搪)
                〔塘〕
              報, 有云: 「麗人恨遼民擾害, 暗爲導奴奸細, 欲害毛鎭。」 噫! 此何言也? 小邦之失懽於毛鎭, 不過參、刀、紙束之微, 而常時搆捏, 亦已甚矣。 至於今日, 共受兵禍, 軍民糜爛, 疆域潰裂, 而乘人之厄, 反以爲幸, 張皇虛說, 加以不測之名, 噫! 天下寧有仇視同胞, 欲害一家; 與讎奴謀, 引入門庭, (肯)
                〔背〕
              畔君父, 而自甘禍敗之理乎? 昨者舌官又言: 「閤下問及小邦與倭爲婚。」 夫倭奴, 本戾氣所鍾, 四海夷狄之中, 未有如此別種也。 不幸與之爲隣, 視之如豺狼、毒虺, 而不敢痛斥。 至於萬曆壬辰之歲, 欲犯天朝, 假道爲名, 陷我八路, 覆我三都; 夷先君三墓, 擄國王兩子。 此乃小邦百世不可忘之深讎也。 只緣小邦兵微、力弱, 未易自强, 天兵撤回之後, 奉朝廷權宜之策, 復許關市, 要戢寇掠, 亦非小邦無故自通於讐虜也。 小邦僻在海隅, 而久沐東漸之化, 其於君臣、父子、夫婦之道, 講之有素, 豈忍與異類, 忘讐結親, 以辱其祖先, 以羞其臣民, 以貽醜譏於天下後世也?’ 又呈禮部曰: ‘職等以一被携貳之誣, 再被導奴之告, 剖心瀝血, 叩首哀鳴, 天門九重, 無路自達。 伏聞 聖旨, 以小邦愛戴中朝, 爲敎。 瞻望九重, 感淚盈襟。 第念携貳之誣, 雖蒙快雪, 導奴之冤, 尙未暴白。 陪臣旣聞此言, 惡名未湔, 何以歸見寡君乎? 近日又聞, 關上(搪)
                〔塘〕
              報有云: 「奴酋之生也, 麗人送米十二包; 及其死也, 一同送喪」, 至疑小邦, 日後有畏奴觀望之慮云。 惡! 是何言也? 昔者萬曆壬辰之歲, 倭酋秀吉, 禍我小邦, 宗社爲墟, 生民無遺, 先寡君昭敬王, 西奔義州, 乞師天朝。 當時之勢, 可謂汲汲, 然未嘗一言, 通好於虜庭也。 奴賊犯順, 今已十年。 方其陷遼陽、入廣寧, 又飮馬鴨綠, 將爲蹂躪三韓之計, 其勢亦可謂盛矣。 且毛將之擊後, 藉小邦以爲聲援, 奴之切齒小邦, 以此尤甚。 然亦未嘗一介, 往來於虜庭也。 小邦擧國殫財, 以奉毛鎭, 尙患不能贍, 何暇發運軍食, 遠餉仇讎乎? 至如送喪之說, 則亦或可疑。 向年深河之役, 小邦元帥姜弘立等, 全軍陷虜, 至今不歸。 此輩久在賊中, 不無奴死從喪之理也。 尤可恥者, 以二百年忠順之屬國, 而遽見畏虜觀望之疑也。 夫市有虎, 聽者惑之; 曾參殺人, 慈母投杼。 自古忠臣、孝子, 不幸遭此者, 未有不飮恨, 而抱冤也。 欲望大部, 敷奏痛辨, 仍賜宣示, 再使天下, 知小邦初無是事然後, 三韓之民, 禽獸而爲人, 夷狄而爲華矣。 不然, 寧死於北闕下, 何忍久蒙惡名, 容息於覆載之間乎?’ 禮部題本, 奉聖旨: ‘覽朝鮮陪臣辨雪, 該國携貳、通奴甚晣。 豈其累世敬恭, 一朝背順、效逆? 朕實推心, 度其無是。 該國群臣, 毋自猜阻, 尙其益堅乃心, 勠力同讎, 以明無他。 朕亦永鑑爾忠貞, 無替柔懷於爾國。 陪臣金尙憲等具見輸誠, 可嘉。 該部知道。’ 又呈欽差巡撫登、萊等處地方備兵防海贊理征東軍務、兼管糧餉都察院右簽都御史云云, 題曰: ‘登鎭已發兵一千, 今復發三千。 寧遠發陸兵一萬二千、水兵二千五百, 俱下, 於三月內, 東向應援矣。 至於該國, 夙矢忠貞, 竭事天朝, 不爲奴細奸, 不與倭姻親, 業已洞察周知, 烏用辨諭之諄諄也? 仰本官, 啓知國王, 毋以小挫自沮, 毋以人言灰心, 其惟收拾餘燼, 捲土重來, 期靖兇氛, 共圖恢復。’ 其奏本, 奉 聖旨曰: ‘覽王奏佩昭敬之遺言, 懷壬辰之舊德。 和協東鎭, 愛戴中朝, 忠貞之忱, 溢乎言表, 朕甚嘉之。 鎭軍懸居, 遼衆雜處, 久客累主, 生寡食多, 縱微王言, 朕不可坐照萬里之外乎? 雖然, 奴亦非愛王之國, 不攻也。 毛帥在中朝, 牽掣之著, 其在王國, 則亦唇齒之形也。 海上芻輓, 朕近責之該部, 多方區畫, 刻期接濟匪難。 遼民或丁壯可籍, 或別島可分, 或內地可徙, 亦令毛帥, 悉心節次計處, 俾無重爲王累。 竝力合心, 王亦勉之。 奴酋已斃, 休息有期。 王行萬里, 豈半九十乎? 奏中所開尹義立等事情, 一一明晣, 傳訛之言, 不足介意。 朕之注意屬國, 當不減於王之傾心於朕也。 王其悉之。"
                【金尙憲聞本國被搶, 泣血呈文, 辭語慷慨, 中朝人皆謂朝鮮有臣。】
              又馳啓曰: "前年六月, 皇子薨逝。 且聞胡良輔等四人, 或以總督鎭守, 或以提督分守, 將駐箚皮島, 二月二十四日, 已離皇都云。"

○元鐸馳啓曰: "漢人於鳳凰城, 生擒眞㺚二十三名, 則說稱: ‘朝鮮旣與奴賊通婚, 且以戰勝所得之地, 許令居住, 故胡人率妻子, 出來于義州, 而胡差二人, 與王弟帶三百餘兵, 入往王京。 且軍門聲言刻日進攻義州, 而實要胡差歸路云。’"

○戊申/義州官婢得昌, 得昌洲僉使印信及義州府尹兵符以納之, 上命別施賞典。